钦定古今图书集成/方舆汇编/边裔典/第042卷 > 背明国
## 钦定古今图书集成/方舆汇编/边裔典/第042卷 > 背明国

宣帝地节元年，乐浪之东，有背明之国来贡其方物。
言其乡在扶桑之东，见日出于西方，其国昏昏常暗。
宜种百谷，名曰“融泽”，方三千里，五谷皆良，食之后天
而死。有浃日之稻，种之十旬而熟。有翻形稻，言食者
死而更生，夭而有寿。有明清稻，食者延年也。清肠稻，
食一粒历年不饥。有瑶枝粟，其枝长而弱，无风常摇，
食之益髓。有凤冠粟，似凤鸟之食，食者多力。有游龙
粟，枝叶屈曲，似游龙也。有琼膏粟，白如银，食此二粟，
令人骨轻。有绕明豆，其茎弱，自相萦缠。有挟剑豆，其
荚形似人挟剑，横斜而生。有倾离豆，言其豆见日则
叶垂覆地，食者不老不疾。有延精麦，延寿益气。有昆
和麦，调畅六腑。有轻心麦，食者体轻。有醇和。麦为麹
以酿酒，一醉累月食之，凌冬可袒。有含露麦，穟中有
露，味甘如饴。有紫沉麻，其实不浮。有云冰麻，实冷而
有光，宜为油泽。有通明麻，食者夜行不持烛。是苣蕂
也，食之延寿，后天而老。其北有草，名虹草，枝长一丈，
叶如车轮，根大如毂，花似朝红之色。昔齐桓公伐山
戎，国人献其种，乃植于庭，云霸者之瑞也。有宵明草，
夜视如列烛，昼则无光，自消灭也。有紫菊，谓之日精，
一茎一蔓，延及数亩，味甘，食者至死不饥渴。有焦茅，
高五丈，燃之成灰，以水灌之，复成茅也，谓之“灵茅。”有
黄渠草，映日如火，其坚韧若金，食者焚身不热。有梦
草，叶如蒲，茎如蓍，采之以占吉凶，万不遗一。又有闻
遐莫服者，《耳聪》，香如桂，茎如兰。其国献之，多不生实，
叶多萎黄。诏并除焉。